Ο κανονισμός καθορίζει τα πρώτα πρότυπα εκπομπών CO2 της Ευρωπαϊκής Ένωσης (ΕΕ) για τα βαρέα επαγγελματικά οχήματα. Ο κανονισμός θα λειτουργεί παράλληλα με τον κανονισμό (ΕΕ) 2019/631 σχετικά με τον καθορισμό στόχων μείωσης των εκπομπών για τον τομέα των οδικών μεταφορών της ΕΕ. Ο κανονισμός αποτελεί μέρος της στρατηγικής της ΕΕ για την επίτευξη των στόχων της σε σχέση με τις εκπομπές αερίων θερμοκηπίου για την περίοδο 2021-2030 και συμβάλλει στην επίτευξη των στόχων της συμφωνίας του Παρισιού. Στόχοι μείωσης των εκπομπών Ο κανονισμός ορίζει τους εξής δεσμευτικούς στόχους μείωσης των εκπομπών CO2 των νέων βαρέων επαγγελματικών οχημάτων: από το 2025 και εξής: μείωση κατά 15 % από το 2030 και εξής: μείωση κατά 30 % Η περίοδος αναφοράς για τις εν λόγω μειώσεις είναι από την 1η Ιουλίου 2019 έως την 30ή Ιουνίου 2020. Παροχή κινήτρων για οχήματα μηδενικών και χαμηλών εκπομπών Καθιερώνεται ειδικός μηχανισμός με τη μορφή πιστωτικών υπερμορίων για τις περιόδους υποβολής στοιχείων από το 2019 έως το 2024 και σύστημα πίστωσης βάσει δείκτη αναφοράς για το μερίδιο των βαρέων επαγγελματικών οχημάτων μηδενικών και χαμηλών εκπομπών στον στόλο κάθε κατασκευαστή από το 2025 και εξής, με δείκτη αναφοράς που έχει καθοριστεί στο 2 %. Το σύστημα είναι σχεδιασμένο ώστε να διασφαλίζεται επενδυτική ασφάλεια για τους παρόχους υποδομών επαναφόρτισης και τους κατασκευαστές, με σκοπό την προώθηση της ταχείας ανάπτυξης βαρέων επαγγελματικών οχημάτων μηδενικών και χαμηλών εκπομπών στην αγορά της ΕΕ, και ταυτόχρονα να διαθέτουν οι κατασκευαστές ορισμένη ευελιξία στις επενδύσεις τους. Από το σύστημα εξαιρούνται τα λεωφορεία και τα πούλμαν, επειδή καλύπτονται από άλλα μέτρα παροχής κινήτρων. Αξιοπιστία των δεδομένων Η Ευρωπαϊκή Επιτροπή θα διασφαλίζει την αξιοπιστία και την αντιπροσωπευτικότητα των εκπομπών αναφοράς CO2 που θα χρησιμοποιηθούν ως βάση για τον υπολογισμό των στόχων εκπομπών CO2 όλου του στόλου της ΕΕ. Η Επιτροπή θα παρακολουθεί και θα αξιολογεί την αντιπροσωπευτικότητα σε πραγματικές συνθήκες των τιμών εκπομπών CO2 και κατανάλωσης ενέργειας των βαρέων επαγγελματικών οχημάτων. Η Επιτροπή θα χρησιμοποιεί συσκευές επί του οχήματος για την παρακολούθηση της κατανάλωσης καυσίμων ή/και ενέργειας, αρχής γενομένης από τα νέα βαρέα επαγγελματικά οχήματα που θα ταξινομηθούν από την ημερομηνία εφαρμογής των μέτρων. Η Επιτροπή θα θεσπίσει δοκιμές συμμόρφωσης εν χρήσει και θα δώσει εντολή για την αναφορά των αποκλίσεων και την εισαγωγή διορθωτικού μέτρου. Κυρώσεις Η Επιτροπή θα επιβάλλει χρηματική ποινή, υπό μορφή τιμήματος υπέρβασης εκπομπών CO2, στους κατασκευαστές που διαπιστώνεται ότι έχουν υπερβολικές εκπομπές CO2, λαμβάνοντας υπόψη τα πιστωτικά και χρεωστικά μόρια εκπομπών. Προκειμένου οι κατασκευαστές να ενθαρρυνθούν να λάβουν μέτρα για τη μείωση των ειδικών εκπομπών CO2 από τα βαρέα επαγγελματικά οχήματα, το τίμημα πρέπει να υπερβαίνει το μέσο οριακό κόστος των τεχνολογιών που απαιτούνται για την επίτευξη των στόχων σε σχέση με τις εκπομπές CO2. Επανεξέταση Έως το τέλος του 2022, η Επιτροπή πρέπει να υποβάλει έκθεση η οποία θα αφορά, μεταξύ άλλων, τα εξής: την αποτελεσματικότητα του κανονισμού· τον στόχο μείωσης των εκπομπών CO2 και το επίπεδο του μηχανισμού κινήτρων για βαρέα επαγγελματικά οχήματα χαμηλών και μηδενικών εκπομπών που θα ισχύει από το 2030· τον καθορισμό των στόχων μείωσης των εκπομπών CO2 για άλλους τύπους βαρέων επαγγελματικών οχημάτων, συμπεριλαμβανομένων των μικρότερων ρυμουλκουμένων, των λεωφορείων, των πούλμαν και των επαγγελματικών οχημάτων· την εισαγωγή δεσμευτικών στόχων μείωσης εκπομπών CO2 για το 2035 και 2040 και εξής για τα βαρέα επαγγελματικά οχήματα. Από πότε εφαρμόζεται ο κανονισμός; Ο κανονισμός εφαρμόζεται από τις 14 Αυγούστου 2019.